מסכת גיטין דף סח עמוד א

עשיתי לי שרים ושרות ותענוגות בני האדם שדה ושדות, שרים ושרות - אלו מיני זמר, ותענוגות בני האדם - אלו בריכות ומרחצאות, שדה ושדות - הכא תרגימו: שידה ושידתין, במערבא אמרי: שידתא. אמר רבי יוחנן: שלש מאות מיני שדים היו בשיחין, ושידה עצמה איני יודע מה היא.

**שלמה המלך ואשמדאי**

1. **הקדמה: מהם שדים?**

לדעת הרמח"ל שדים הם חלק מן הבריאה, יצורים ממוצעים בין בני אדם לבין מלאכים:

"נמצא מין אחד של נבראים, שהוא כמו אמצעי בין רוחני וגשמי, והיינו שבאמת אינו מורגש מחושינו וגם אינו נגבל בכל גבולי הגשם המורגש וחוקיו, ומצד זה נקראהו שלא בדקדוק "רוחני", אבל נבדל בענינו מן הסוג המלאכיי, אף על פי שיתדמה לו באיזה בחינות ויש לו חוקים פרטיים וגבולים מיוחדים, כפי מציאותם באמת. ונקרא זה המין - השדיי, שהוא מין השדים, ואולם גם הוא יתחלק לפרטים אחדים, שישוב המין הכללי סוג לגביהם, והם מינים אליו[[1]](#footnote-1)".

אולם, ממקורות רבים משמע, ששדים הם פרי עיוות דרכם של בני האדם, קצת על דרך שאמרו:

"העובר עבירה אחת קונה לו קטיגור אחד[[2]](#footnote-2)". למשל, מה שדרשו על הפסוק: "אמר רבי ירמיה בן אלעזר: כל אותן השנים שהיה אדם הראשון בנידוי- הוליד רוחין **ושידין** ולילין, שנאמר: "(ג) וַֽיְחִ֣י אָדָ֗ם שְׁלֹשִׁ֤ים וּמְאַת֙ שָׁנָ֔ה וַיּ֥וֹלֶד בִּדְמוּת֖וֹ כְּצַלְמ֑וֹ[[3]](#footnote-3)": - מכלל דעד האידנא לאו כצלמו אוליד[[4]](#footnote-4)".

הרמב"ם טען שאין שדים כלל: "הטובים החסידים מאנשי תורתנו חושבים שהם דברים אמיתיים אלא שהם אסורים בגלל התורה בלבד, ולא ידעו שהם **דברים בטלים כוזבים** שהזהירה מהם התורה כמו שהזהירה מהשקר. והם... השדים[[5]](#footnote-5)". אמירה כזו היא כמובן פלא נוכח סוגיות כגון סוגייתנו. הרבי מקוצק נשאל על כך: "ואמר, כי מקודם היה, ואחרי שפסק הרמב"ם שאין מצויים, גם בשמים פסקו הכי, ולכן עכשיו אין בנמצא."[[6]](#footnote-6) לכאורה לפנינו חידוד חסידי ותו לא, אולם נראה שהדברים נכוחים. מצינו שתוספת תורה וקדושה במשך הדורות, מסלקת כוחות טומאה[[7]](#footnote-7):

"תניא: לא יצא יחידי בלילה לא בלילי רביעיות ולא בלילי שבתות, מפני שאגרת בת מחלת, היא ושמונה עשרה רבוא של מלאכי חבלה יוצאין, וכל אחד ואחד יש לו רשות לחבל בפני עצמו. מעיקרא הוו שכיחי כולי יומא, זמנא חדא פגעה ברבי חנינא בן דוסא. אמרה ליה: אי לאו דמכרזן עלך ברקיע הזהרו בחנינא ובתורתו - סכנתיך. אמר לה: אי חשיבנא ברקיע - גוזר אני עליך שלא תעבורי ביישוב לעולם. אמרה ליה: במטותא מינך, שבק לי רווחא פורתא. שבק לה לילי שבתות ולילי רביעיות. ותו, חדא זמנא פגעה ביה באביי: אמרה ליה: אי לאו דמכרזי עלך ברקיע הזהרו בנחמני וב**תורתו** - הוה סכנתיך. אמר לה: אי חשיבנא ברקיע - גוזרני עלייכי **שלא תעבורי ביישוב לעולם**[[8]](#footnote-8)". אולי לפי זה נבין, מדוע בירושלמי, בסוגייתנו בפרט ובאופן כללי "בירושלמי אין זכר לשדים בכלל[[9]](#footnote-9)". במדרש מקביל לסוגייתנו כותב הירושלמי:

"ר' יוסי בן חנינה אמר באותה שעה ירד **מלאך,** ונדמה כדמות שלמה והעמידו מכסאו וישב תחתיו. והיה מחזר על בתי כניסיות ובתי מדרשות ואומר: [שם א יב] אני קהלת הייתי מלך על ישראל בירושלם[[10]](#footnote-10) ". בהתאם לכך כתב הרב קוק לגבי חשש לצוואת רבי יהודה חסיד:

**"בדברים כאלה, שיש בהם גדר של קפידא מצד מזל, וכיו"ב יש מקום גדול** להקל בא"י **יותר מבחו"ל, שהיא ארץ אשר ד"א דורש אותה, ומופקעת משליטת מזלות לגמרי[[11]](#footnote-11)".**

על רקע זה מתבקש לפרש את האגדה שלפנינו, המספרת על החלפת שלמה בידי מלך השדים, כמאבק יצרים בתוך נפשו של שלמה. מעשיו של אשמדאי הם הם מעשיו של שלמה.

**ב. שלמה מחפש את השמיר**

"למה צריך שלמה שדים? כתוב: "והבית בהבנותו אבן שלמה מסע נבנה'. אמר להם לחכמים: איך אעשה? אמרו לו: הבא שד ושידות.. אמרו: אין אנו יודעים. אשמדאי מלך השדים יודע".

**ג. השגרה של אשמדאי**

"חפר לו בור, ומלאהו מים, וכיסהו באבן וחתמו בחותמו. בכל יום הוא עולה לרקיע ולומד.. ויורד.. ובא ובודק את חותמו.. ושותה...

אשמדאי מקפיד מאוד שלא לשתות יין. תחילת מפלתו היא בכשלון בזה. "אין מים אלא תורה שנאמר: 'הוי כל צמא לכו למים'[[12]](#footnote-12)". "א"ר יודן כל אותן שבע שנים שבנה שלמה בית המקדש לא שתה בהן יין כיון שבנאו ונשא בתיה בת פרעה אותו הלילה שתה יין.. והיה שלמה ישן עד ד' שעות ביום ומפתחות של בית המקדש נתונות תחת ראשו.. נכנסה אמו והוכיחתו וי"א ירבעם בן נבט נכנס והוכיחו[[13]](#footnote-13)". תוכחת אימו מפורשת בכתובים: "(א) דִּ֭בְרֵי לְמוּאֵ֣ל מֶ֑לֶךְ מַ֝שָּׂ֗א אֲֽשֶׁר־יִסְּרַ֥תּוּ אִמּֽוֹ: (ב) מַה־בְּ֭רִי וּמַֽה־בַּר־בִּטְנִ֑י וּ֝מֶה בַּר־נְדָרָֽי:

(ג) אַל־תִּתֵּ֣ן לַנָּשִׁ֣ים חֵילֶ֑ךָ וּ֝דְרָכֶ֗יךָ לַֽמְח֥וֹת מְלָכִֽין: (ד) אַ֤ל לַֽמְלָכִ֨ים׀ לְֽמוֹאֵ֗ל אַ֣ל לַֽמְלָכִ֣ים שְׁתוֹ־יָ֑יִן וּ֝לְרוֹזְנִ֗ים או אֵ֣י שֵׁכָֽר: (ה) פֶּן־יִ֭שְׁתֶּה וְיִשְׁכַּ֣ח מְחֻקָּ֑ק וִֽ֝ישַׁנֶּה דִּ֣ין כָּל־בְּנֵי־עֹֽנִי: (ו) תְּנוּ־שֵׁכָ֣ר לְאוֹבֵ֑ד וְ֝יַיִן לְמָ֣רֵי נָֽפֶשׁ[[14]](#footnote-14):

"בפרשה הראשונה המדברת על שולחן המלך נאמר: (ב) וַיְהִ֥י לֶֽחֶם־שְׁלֹמֹ֖ה לְי֣וֹם אֶחָ֑ד שְׁלֹשִׁ֥ים כֹּר֙ סֹ֔לֶת וְשִׁשִּׁ֥ים כֹּ֖ר קָֽמַח: (ג) עֲשָׂרָ֨ה בָקָ֜ר בְּרִאִ֗ים וְעֶשְׂרִ֥ים בָּקָ֛ר רְעִ֖י וּמֵ֣אָה צֹ֑אן לְ֠בַד מֵֽאַיָּ֤ל וּצְבִי֙ וְיַחְמ֔וּר וּבַרְבֻּרִ֖ים אֲבוּסִֽים[[15]](#footnote-15)" ואין זכר למשקה, אבל כאשר באה מלכת שבא לבקרו, התרשמה לא רק ממאכל שולחנו, אלא גם מ'משקיו[[16]](#footnote-16)'.

"דברי למואל מלך משא אשר יסרתו אמו, אמר רבי יוחנן משום רבי שמעון בן יוחי: מלמד שכפאתו אמו על העמוד, ואמרה לו: מה ברי ומה בר בטני ומה בר נדרי, מה ברי - הכל יודעים שאביך ירא שמים הוה, עכשיו יאמרו: אמו גרמה לו. ומה בר בטני - כל הנשים של בית אביך כיון שמתעברות שוב אינן רואות פני המלך, ואני דחקתי ונכנסתי, כדי שיהא לי בן מזורז ומלובן[[17]](#footnote-17). ומה בר נדרי כל נשים של בית אביך היו נודרות: יהא לי בן הגון למלכות, ואני נדרתי ואמרתי: יהא לי בן זריז וממולא בתורה, והגון לנביאות. אל למלכים למואל אל למלכים שתו יין אל למלכים אמרה לו: מה לך אצל מלכים ששותים יין ומשתכרים ואומרים למה לנו אל, ולרוזנים אי שכר - מי שכל רזי עולם גלויים לו ישתה יין וישתכר? איכא דאמרי: מי שכל רוזני עולם משכימין לפתחו ישתה יין וישתכר? אמר רבי יצחק: מניין שחזר שלמה והודה לאמו - דכתיב כי בער אנכי מאיש ולא בינת אדם לי, כי בער אנכי מאיש - מנח, דכתיב ויחל נח איש האדמה, ולא בינת אדם לי - זה אדם הראשון[[18]](#footnote-18)". יתכן כי האזכור של אדם מורה על החוויה המשותפת של גירוש מגן עדן. נח מייצג את הסכנה ההפוכה, של יין בעקבות אבדן כל אשר היה, בבחינת יין למרי נפש.

**ד. בניהו לוכד את אשמדאי**

הלך בניהו.. וכרה בור.. ועירה דרכו יין לתוך בורו של אשמדאי... בא אשמדאי.. מצא שהוא יין.. לא שתה. כשצמא לא עמד בזה, שתה והשתכר ונרדם. ירד בניהו ואסר אותו בשלשלת".

המהר"ל סבור שכאן מסומלת עדיפות האדם על השד:

"האדם אינו בעל כח בעצמו והוא מקבל כח כמו כאשר מקבל היין, והשדים יש להם הפשיטת יותר שהיה נקרא מים כי המים הם פשוטים ביותר. ואמר שהיה כורה להם מתתאי. דהיינו: האדם יש לו כח על זה **להחליף את אשר ראוי להם**, דהיינו מה שמקבלים מחליף האדם בעניין אחר, אבל שיהיה החילוף בפעל הגמור זה אינו רק החלוף הוא פנימי ותוך הדבר וזה נקרא דחוי".

הגובר על אשמדאי הוא בניהו, ולא בכדי:

"בניהו בן יהוידע איש חי רב פעלים גו' כי ברוב פעולותיו שזכר כאן נכבש בידו אשמדאי, אשר עי"ז נבנה בהמ"ק שע"כ נקרא בניהו שע"י נבנה בהמ"ק וסוף שמו וכן תחלת שם אביו הם ג' אותיות מהשם רומזים על ב' השמות שעל השושילתא ושעל העזקתא שנתנו בידו[[19]](#footnote-19)". בניהו מגיע לשיא של ניצול כוחות הרע לטוב, זדונות לזכויות: "איש חי רב פעלים מקבצאל שריבה וקבץ פעלים לתורה", שאין שום מלחמה כבדה לו, שכל כח אדיר המתחבר עם המניעות היותר נמרצות הוא מנצח, ושכל מה שיש להשתמש בו לטובה הנם שבים תחת ידו להגביר אונו, הודו ונצחו, "הוא הכה את שני אריאל מואב, והוא ירד והכה את הארי בתוך הבור ביום השלג, והוא הכה את איש מצרי איש מראה וביד המצרי חנית וירד אליו בשבט, ויגזול את החנית מיד המצרי ויהרגהו בחנית**ו**[[20]](#footnote-20)".

הארי מסמל כח בלתי מרוסן, שכן, אין שם קונו עליו כאריה. זהו גם סמל לכוח הנבואה וליצר עבודה זרה מחד, ושאיפה לאלוקות[[21]](#footnote-21). מאידך. עקרוני הוא גם השימוש בנשק האויב, חנית המצרי, כדרך שהשתמש דוד בחרבו של גלית, ואף לקח אותה למשכן.

**ה. הדרך לארמון**

כשהלך, הגיע לדקל, התחכך בו והיפילו. הגיע לבית – הפילו. הגיע לצריף של אלמנה. יצאה והתחננה לו. היטה קומתו מצריפה ונשברה לו עצם.. ראה עיוור תועה – והיטהו לדרכו. ראה שיכור תועה – והיטהו לדרכו. ראה שמחת חופה ובכה. שמע אדם שאמר לסנדלר שיעשה לו מנעל לשבע שנים – וצחק. ראה מכשף.. וצחק. '. בהמשך מסביר אשמדאי: העיוור צדיק גמור, השיכור רשע גמור .. שיאכל עולמו בחייו, החתן עתיד למות והכלה תמתין ליבם קטן. מבקש הנעליים – אין לו שבעה ימים לחיות. המכשף – יושב על אוצר המלך. המהר"ל מבאר את הסמליות:

"הגרם כחו וחוזקו של אדם הוא ולכך נקרא עצם שהוא עצמו של דבר.. הכח הזה מבקש להפיל הגבוהים, וגם אותם שמדמים עצמם שיש להם ישוב חזק הם רוצים לעקור, ומי שהוא משפיל עצמו נשבר הוא מלפניו ומי שהוא צדיק ואף שהוא שפל ביותר הם מסייעים לו כי הצדיק הוא בן עולם הבא ושם אין מזיקים להזיק, כמו שאמרו (תו"כ בחוקותי פ"ב) מזמור שיר ליום השבת למי **שעתיד להשבית המזיקים מן העולם,** וכן הם מסייעים לרשע להאביד את הרשעים מן עולם הבא, והראה לו עוד דברים פחותים שיש באדם, שלפעמים אדם שמח וראוי לו התוגה מה שאין נמצא בהם. והאדם חושב שיחיה זמן רב ואינו כך, ורוצה לדעת הדברים הנעלמים, ומה שאתו לא ידע[[22]](#footnote-22)". נבחן את הדברים בהקשר לתקופת אשמדאי:

אשמדאי מפיל דקל ואחרי כן בית. על צריף האלמנה הוא מרחם, ובנטותו ממנו נשברת לו עצם. "פרשה זו עוסקת בכינון השלטון ביד שלמה ובסילוק מתנגדיו". הדקל הוא עץ מתנשא, כלשון פריו, התמר המיתמר אל על. מדובר באדוניה המתנשא[[23]](#footnote-23) למלוך, ששלמה הרגו בראשית מלכותו. הבית הנחרב מייצג את בית עלי. שלמה מגרש את אביתר מהיות כהן[[24]](#footnote-24). "בנבואה על בית עלי[[25]](#footnote-25) מופיע המונח **בית**, אחת עשרה פעמים". האלמנה אשר עליה הוא מרחם היא אימו ושורשו של ירבעם:

(כו) וְיָרָבְעָם֙ בֶּן־נְבָ֨ט אֶפְרָתִ֜י מִן־הַצְּרֵדָ֗ה וְשֵׁ֤ם אִמּוֹ֙ צְרוּעָה֙ **אִשָּׁ֣ה אַלְמָנָ֔ה** עֶ֖בֶד לִשְׁלֹמֹ֑ה וַיָּ֥רֶם יָ֖ד בַּמֶּֽלֶךְ:

(כז) וְזֶ֣ה הַדָּבָ֔ר אֲשֶׁר־הֵרִ֥ים יָ֖ד בַּמֶּ֑לֶךְ שְׁלֹמֹה֙ בָּנָ֣ה אֶת־הַמִּלּ֔וֹא סָגַ֕ר אֶת־פֶּ֕רֶץ עִ֖יר דָּוִ֥ד אָבִֽיו:

(כח) וְהָאִ֥ישׁ יָרָבְעָ֖ם גִּבּ֣וֹר חָ֑יִל וַיַּ֨רְא שְׁלֹמֹ֜ה אֶת־הַנַּ֗עַר כִּֽי־עֹשֵׂ֤ה מְלָאכָה֙ ה֔וּא וַיַּפְקֵ֣ד אֹת֔וֹ לְכָל־סֵ֖בֶל בֵּ֥ית יוֹסֵֽף... (מ) וַיְבַקֵּ֥שׁ שְׁלֹמֹ֖ה לְהָמִ֣ית אֶת־יָרָבְעָ֑ם וַיָּ֣קָם יָרָבְעָ֗ם וַיִּבְרַ֤ח מִצְרַ֙יִם֙ אֶל־שִׁישַׁ֣ק מֶֽלֶךְ־מִצְרַ֔יִם וַיְהִ֥י בְמִצְרַ֖יִם עַד־מ֥וֹת שְׁלֹמֹֽה[[26]](#footnote-26)". המחסה שמוצא הטוען למלוכה אצל חמיו של שלמה אומר דרשני. פרשנים רבים סבורים כי קם מלך חדש למצרים[[27]](#footnote-27), אולם המדרש מציע אחרת:

"א"ר שמואל בר נחמן הוא שישק הוא פרעה, ולמה נקרא שמו שישק? מפני שבא בשקיקות על ישראל ואמר הריני נוטל אותו בכתובת בתי[[28]](#footnote-28)". אפשר שחסות זו שמעניק מלך מצרים למורד בשלמה, היא אות למתח בנישואי שלמה ובת פרעה, שגם אם הייתה לכתחילה 'עצם מעצמיו', הרי שכאן היא מתחילה 'להישבר', ושלמה אינו יכול עוד להישען עליה.

אשמדאי מפנה לדרך הן עיוור והן שיכור. "שלמה יושב על שערי חכמה ומזהירן לישראל...

"(יט) מִ֤י עִוֵּר֙ כִּ֣י אִם־עַבְדִּ֔י וְחֵרֵ֖שׁ כְּמַלְאָכִ֣י אֶשְׁלָ֑ח מִ֤י עִוֵּר֙ כִּמְשֻׁלָּ֔ם וְעִוֵּ֖ר כְּעֶ֥בֶד ה'[[29]](#footnote-29)". או שמא הכוונה לאותו גוף סומא, עולם החומר, הנזקק לנשמה שתורנו דרך[[30]](#footnote-30). "שלמה לא שמר את חכמתו לצדיקים בלבד, אלא לימד והורה לכל:

(יד) וַיָּבֹ֙אוּ֙ מִכָּל־הָ֣עַמִּ֔ים לִשְׁמֹ֕עַ אֵ֖ת חָכְמַ֣ת שְׁלֹמֹ֑ה מֵאֵת֙ כָּל־מַלְכֵ֣י הָאָ֔רֶץ אֲשֶׁ֥ר שָׁמְע֖וּ אֶת־ חָכְמָתֽוֹ[[31]](#footnote-31):

(כד) וְכָ֨ל־הָאָ֔רֶץ מְבַקְשִׁ֖ים אֶת־פְּנֵ֣י שְׁלֹמֹ֑ה לִשְׁמֹ֙עַ֙ אֶת־חָכְמָת֔וֹ אֲשֶׁר־נָתַ֥ן אֱלֹהִ֖ים בְּלִבּֽוֹ[[32]](#footnote-32):

(כג) וְכֹל֙ מַלְכֵ֣י הָאָ֔רֶץ מְבַקְשִׁ֖ים אֶת־פְּנֵ֣י שְׁלֹמֹ֑ה לִשְׁמֹ֙עַ֙ אֶת־חָכְמָת֔וֹ אֲשֶׁר־נָתַ֥ן הָאֱלֹהִ֖ים בְּלִבּֽוֹ[[33]](#footnote-33):

השאלה המכרעת היא האם שיחרו מושלי תבל את פני החכם מכל אדם כדי לעבוד את ה' בשפה ברורה, או שמא הסתייעו בחכמת שלמה לבצר שלטונם. דומה שהקשר עם מצרים כדגם, מורה על האפשרות השניה. כך גם המשל שלפנינו, הרואה את המלכים כשיכורים. מכל מקום, שלמה וודאי דימה שהאפשרות הראשונה היא הנכונה, וקיווה לסיים בזאת את ההסטוריה. קיווה שלמה לקיים בעצמו

"(ב) וַֽאֲנִ֛י בָּנִ֖יתִי בֵית־זְבֻ֖ל לָ֑ךְ וּמָכ֥וֹן לְשִׁבְתְּךָ֖ עוֹלָמִֽים[[34]](#footnote-34)". נמשל הדבר לנעל[[35]](#footnote-35). הנעל מורה על גבורה ומנהיגות, אך אולי גם על קשר לקרקע, איחוד עולמות – וגאולה[[36]](#footnote-36), המסומלת ביבם.

שב אשמדאי ותמה על המכשף היושב על אוצר זהב. "שלמה יושב על אוצר המלך, הוא מלכו של עולם.. סתרי תורה ותעלומות חכמה.. והוא נזקק לשדים ולדמיונות? כל השומע יצחק"!

נעיר שדרך זו מנוגדת לדברי בעלי תוספות, הסוברים[[37]](#footnote-37):

"לא רצו לשאול באורים ותומים כשיכולין לשאול על ידי דבר אחר". אמנם, בגרש ירחים מעיר שבאורים ותומים מקבלים רק תשובות של 'כן' ו'לא'.

**ו.אשמדאי מול שלמה**

 לא הכניסו את אשמדאי לפני אשמדאי, ואמרו לו ששלמה נאנס משתיה. נטל לבנה והניחה על חברתה.. 'השקוהו שוב!' . למחר.. אמרו לו אוכל אנסו.. הוריד לבנה... קחו ממנו מאכל.

לסוף שלושה ימים נטל קנה ומדד ארב אמות וזרק.. כשתמות לא יהיה לך.. אלא ארבע אמות.. עכשיו כבשת את כל העולם ולא שבעת עד שכבשת גם אותי!?

ההצעות להשקות את המלך שוב, הן בבחינת "(ג) תַּ֣רְתִּי בְלִבִּ֔י לִמְשׁ֥וֹךְ בַּיַּ֖יִן אֶת־בְּשָׂרִ֑י[[38]](#footnote-38)". "האם אין כאן הד של לבטים נפשיים של המלך, שנזכר בדברי המוסר של אימו". שמא ההצעה להשקותו שוב, מרמזת באיום לסופו של שלמה , שיהיה ממרי נפש שיאה להם לשתות כדי להשכיח צערם. בסופו של דבר אשמדאי מזכיר לאשמדאי שנכונו לו רק ארבע אמות לאחר מותו. "האם אין זה רעיון היסוד של כל ספר קוהלת המטפח לו על פניו של אשמדאי"?

**ז. מציאת השמיר**

אשמדאי מפנה את שלמה לשמיר המצוי אצל שר הים, שהפקידו אצל תרנגול. כיסו את אפרוחיו בזכוכית והביא את השמיר. הבריחו אותו וחנק עצמו.

יתכן, שלקיחת השמיר מהתרנגול, היא נטילת הכוח מן השכל, ורתימתו ליצרים. ברגע שהשכל משרת את הרוע, סופו חנק[[39]](#footnote-39), דוגמת אחיתופל, סבא רבה של שלמה, ששירת את מרד אבשלום והתאבד בחנק.

"דומה שהזכרת שר של ים , שאצלו צריך לחפש את השמיר הנעלם, קשורה בנסיונותיו של אשמדאי ליצור מעצמה ימית: (כו) וָאֳנִ֡י עָשָׂה֩ הַמֶּ֨לֶךְ שְׁלֹמֹ֜ה בְּעֶצְיֽוֹן־גֶּ֨בֶר אֲשֶׁ֧ר אֶת־אֵל֛וֹת עַל־שְׂפַ֥ת יַם־ס֖וּף בְּאֶ֥רֶץ אֱדֽוֹם.. (כח) וַיָּבֹ֣אוּ אוֹפִ֔ירָה וַיִּקְח֤וּ מִשָּׁם֙ זָהָ֔ב אַרְבַּע־מֵא֥וֹת וְעֶשְׂרִ֖ים כִּכָּ֑ר וַיָּבִ֖אוּ אֶל־הַמֶּ֥לֶךְ שְׁלֹמֹֽה[[40]](#footnote-40)".

**ח. חילופי שלמה ואשמדאי**

שלמה התיר את כבלי אשמדאי והלה זרקו הרחק. חכמים בדקו את טענות שלמה.. המלכות העידו שהוא תובע אותן בנידותן ואף את בת שבע אימו.

"אמרו חכמים: 'כל הגדול מחברו יצרו גדול הימנו[[41]](#footnote-41)'. שלמה היה גדול משאר בני אדם לא רק במובן כמותי.. הוא היה שונה באיכות משאר בני אדם. ומשום כך נתרוצצו בקרבו כאילו שתי נשמות בעלות עצמה רבה. ואין להבחין איזהו טוב המהול ברע, ואיזהו רע שהטוב מעורב בו... כל המציאות כולה העיד עליה יורה כי כולה 'טוב מאוד'. הרי שאין לך שום דבר בעולם הזה שהוא בעצם רע.. מי שנגלו לו מעיינות החכמה .. איננו זקוק למעשה המצוות.. רצה אשמדאי לכבוש גם את אשמדאי ולהפנים את כל כוחותיו כדי לבנות דירה לשכינה בתחתונים השפלים ביותר... אלא שטעה טעות מרהבחשבו שניתן לכלוא את יצר הרע בכך שמשביעים אותו.. את השמיר יש לחפש אצל השכווי, שהוא סמל הבינה". כך הדרדר שלמה אף בהכוונת כח יצירת החיים. הדעות החלוקות במדרש הבא, אפשר שהד הן, למחלוקת בנפשו של שלמה:

"ריב"ל אמר: על שם לא תתחתן בם. רשב"י אומר: לאהבה- אהבה ממש לזנות. ר' אליעזר בנו של ר' יוסי הגלילי אומר: כתיב גם אותו החטיאו הנשים הנכריות- מלמד שהיה בועלן כשהן נדות ולא היו מודיעות אותו, ר' יוסי בן חלפתא אומר: לאהבה- להאהיבן לאהבן ולקרבן ולגיירן ולהכניסן תחת כנפי השכינה[[42]](#footnote-42)".

**ט. בירור הזהות שבצעו חכמים**

חכמים בדקו את עקבות כף הרגל של אשמדאי, ומצאו צורת תרנגול.

"שרגליו של שד דומות לשל תרנגולים[[43]](#footnote-43)". "כי כף הרגל דבוק בעפר מתחילתו כי הוא הנוגע בעפר הארץ החומרית. ולכן כוח טומאתו של שד בכף רגליו חזקה יותר..ו..אינו יכול לשנות ממה שהייתה לדמות בריה טובה של בני אדם , מרוב גסות ועכרורית הטומאה שיש בה[[44]](#footnote-44)".

1. דרך ה' חלק א פרק ה. כן משמע גם בספר הכוזרי מאמר ה אות יד. [↑](#footnote-ref-1)
2. מסכת אבות פרק ד משנה יא. [↑](#footnote-ref-2)
3. בראשית פרק ה. [↑](#footnote-ref-3)
4. מסכת עירובין דף יח עמוד ב. [↑](#footnote-ref-4)
5. פירוש המשנה לרמב"ם מסכת עבודה זרה פרק ד משנה ז. [↑](#footnote-ref-5)
6. אמת ואמונה, סימן תש"ג עמוד ק"ז. [↑](#footnote-ref-6)
7. אמנם יש להעיר, שמצינו גם תפקידים חיוביים לשדים. למשל: "בעי רב חנניא: יש תחומין למעלה מעשרה או אין תחומין למעלה מעשרה?.. תא שמע: הני שב שמעתא דאיתאמרן בצפרא בשבתא קמיה דרב חסדא בסורא, בהדי פניא בשבתא קמיה דרבא בפומבדיתא. מאן אמרינהו? לאו אליהו אמרינהו? אלמא: אין תחומין למעלה מעשרה! - לא, דלמא **יוסף שידא** אמרינהו". (מסכת עירובין דף מג עמוד א). [↑](#footnote-ref-7)
8. מסכת פסחים דף קיב עמוד ב. [↑](#footnote-ref-8)
9. הרב נחום אליעזר רבינוביץ', 'חידה ופשרה' על סוגייתנו. מגדים חוברת כה עמוד 91 ואילך (נגיש גם ברשת). נרבה לעקוב אחרי מאמר זה בהמשך, לפיכך סתם ציטוט- משם הוא לקוח. [↑](#footnote-ref-9)
10. תלמוד ירושלמי מסכת סנהדרין פרק ב הלכה ו. [↑](#footnote-ref-10)
11. **שו"ת עזרת כהן הלכות פריה ורביה ז.** [↑](#footnote-ref-11)
12. בבא קמא דף יז עמוד א. [↑](#footnote-ref-12)
13. ויקרא רבה פרשה יב סימן ה. [↑](#footnote-ref-13)
14. משלי פרק לא. [↑](#footnote-ref-14)
15. מלכים א פרק ה. סתם ציטוט מן המקרא מכאן ולהבא הוא ממלכים א. [↑](#footnote-ref-15)
16. פרק י פסוק ה. [↑](#footnote-ref-16)
17. בכך אולי מבטאת בת שבע את העוצמות – והסיכונים- של עבודת ה' בכל היצרים. עבודה כזו אם יין יבלבלה, תביא לנפילות מרות. [↑](#footnote-ref-17)
18. מסכת סנהדרין דף ע עמוד ב. [↑](#footnote-ref-18)
19. מהרש"א . [↑](#footnote-ref-19)
20. **אדר היקר עמוד קיד.** [↑](#footnote-ref-20)
21. עיין בלימודנו לסנהדרין סד. [↑](#footnote-ref-21)
22. מהר"ל. [↑](#footnote-ref-22)
23. מלכים א פרק א פסוק ה. [↑](#footnote-ref-23)
24. שם פסוק כז. [↑](#footnote-ref-24)
25. שמואל א פרק ב פסוקים כז-לו. [↑](#footnote-ref-25)
26. פרק יא. [↑](#footnote-ref-26)
27. בעל מצודת דוד כתב : "לא זהו שנשא שלמה בתו". כן גם דעות הרד"ק והמלבי"ם. [↑](#footnote-ref-27)
28. אסתר רבה פרשה א. [↑](#footnote-ref-28)
29. ישעיהו פרק מב. [↑](#footnote-ref-29)
30. סנהדרין דף צא עמוד ב. [↑](#footnote-ref-30)
31. א פרק ה [↑](#footnote-ref-31)
32. פרק י [↑](#footnote-ref-32)
33. דברי הימים ב פרק ט [↑](#footnote-ref-33)
34. דברי הימים ב פרק ו. [↑](#footnote-ref-34)
35. הרב רבינוביץ' מציע פירוש נוסף, שהנעל מייצגת את יואב, שביקש להבטיח לו זמן רב בתמיכתו באדוניה, וציפה לו עונש מוות מידי בניהו בן יהוידע. נשים לב גם לקשר בין הנעל לבין הרגל שמסגירה את אשמדאי בסוף הסיפור. [↑](#footnote-ref-35)
36. רות פרק ד פסוק ח. [↑](#footnote-ref-36)
37. ד"ה זיל. [↑](#footnote-ref-37)
38. קהלת פרק ב. [↑](#footnote-ref-38)
39. חנק מתאים לטעויות קשות בשכל: "אלו הן הנחנקין:... זקן ממרא על פי בית דין, ונביא השקר, והמתנבא בשם עבודת כוכבים" (משנה מסכת סנהדרין פרק יא משנה א). [↑](#footnote-ref-39)
40. פרק ט. [↑](#footnote-ref-40)
41. סוכה דף נב עמוד א. [↑](#footnote-ref-41)
42. שיר השירים רבה פרשה א אות י. [↑](#footnote-ref-42)
43. רש"י ד"ה בדקו. [↑](#footnote-ref-43)
44. בן יהוידע. [↑](#footnote-ref-44)